FI Euroopan unionin virallinen lehti L 177/290

Vain alkuperäiset UNECE:n tekstit ovat kansainvälisen julkisoikeuden mukaan sitovia. Tämän säännön asema ja voimaantulopäivä on hyvä tarkastaa UNECE:n asiakirjan TRANS/WP.29/343 viimeisimmästä versiosta. Asiakirja saatavana osoitteessa: http://www.unece.org/trans/main/wp29/wp29wgs/wp29gen/wp29fdocstts.html

Yhdistyneiden Kansakuntien Euroopan talouskomission (UNECE) sääntö nro 121 – Yhdenmukaiset vaatimukset, jotka koskevat ajoneuvojen hyväksyntää hallintalaitteiden, merkkivalaisinten ja osoittimien sijainnin ja tunnistamisen osalta

Sisältää kaiken voimassa olevan tekstin seuraavaan asti:

Täydennys nro 3 säännön alkuperäiseen versioon – Voimaantulopäivä: 24. lokakuuta 2009

SISÄLLYS

SÄÄNTÖ

1. Soveltamisala

2. Määritelmät

3. Hyväksynnän hakeminen

4. Hyväksyntä

5. Vaatimukset

6. Ajoneuvotyypin tai hallintalaitteiden, merkkivalaisimien ja osoittimien ominaisuuksien muutokset sekä hyväksynnän laajentaminen

7. Tuotannon vaatimustenmukaisuus

8. Seuraamukset vaatimustenmukaisuudesta poikkeavasta tuotannosta

9. Tuotannon lopettaminen

10. Hyväksyntätestauksesta vastaavien teknisten tutkimuslaitosten sekä hallinnollisten sekä hallinnollisten yksiköiden nimet ja osoitteet

LIITTEET

Liite 1 – Ilmoitus ajoneuvotyypin hyväksynnän myöntämisestä, laajentamisesta, epäämisestä tai peruuttamisesta taikka ajoneuvotyypin tuotannon lopettamisesta moottoriajoneuvojen hallintalaitteiden, merkkivalaisinten ja osoittimien sijainnin ja tunnistamisen osalta säännön nro 121 mukaisesti

Liite 2 – Hyväksyntämerkkien asettelu

1. SOVELTAMISALA

Tätä sääntöä sovelletaan luokkien M ja N ajoneuvoihin (1). Tässä säännössä määritellään vaatimukset, jotka koskevat moottoriajoneuvojen hallintalaitteiden, merkkivalaisimien ja osoittimien sijaintia, tunnistamista, väriä ja valaistusta. Säännön avulla pyritään varmistamaan ajoneuvon hallintalaitteiden, merkkivalaisinten ja osoittimien saavutettavuus ja näkyvyys sekä helpottamaan niiden käyttämistä päivä- ja yökäyttöoloissa, jotta voitaisiin pienentää niitä turvariskejä, joita voivat aiheuttaa kuljettajan tarkkaavaisuuden siirtyminen pois ajoneuvon kuljettamisesta ja hallintalaitteiden käytössä tapahtuvat virheet.

2. MÄÄRITELMÄT

Tässä säännössä sovelletaan seuraavia määritelmiä:

2.1 ”Hallintalaitteella” tarkoitetaan käsikäyttöistä osaa laitteesta, jonka avulla kuljettaja voi muuttaa ajoneuvon tai ajoneuvon osajärjestelmän tilaa tai toimintaa.

2.2 ”Laitteella” tarkoitetaan yhden tai useamman tehtävän suorittamiseen tarkoitettua välinettä tai välineasennelmaa.

2.3 ”Osoittimella” tarkoitetaan laitetta, joka ilmaisee niiden fyysisten omaisuuksien suuruuden, joita mittari on suunniteltu havaitsemaan.

2.4 ”Yhteisellä alueella” tarkoitetaan aluetta, jossa voidaan ilmaista kaksi tai useampia tietoja (esim. symboleja), mutta ei samanaikaisesti.

2.5 ”Merkkivalaisimella” tarkoitetaan optista signaalia, jonka syttyminen ilmaisee laitteen toiminnan, oikean tai virheellisen toiminnan taikka -tilan tai toiminnan epäonnistumisen.

2.6 ”Vieressä” tarkoittaa, että mikään hallintalaite, merkkivalaisin, osoitin tai muu mahdollinen häiritsevä tekijä ei ole tunnuksen ja tunnuksen tarkoittaman merkkivalaisimen, osoittimen tai hallintalaitteen välissä.

2.7 ”Valmistajalla” tarkoitetaan hyväksyntäviranomaiselle tyyppihyväksynnästä, kaikista tyyppihyväksyntämenettelyn tekijöistä sekä tuotannon vaatimustenmukaisuudesta vastaavaa henkilöä tai elintä. Tämän henkilön tai elimen ei ole välttämätöntä olla suoraan mukana hyväksyttävän ajoneuvon, järjestelmän, osan tai erillisen teknisen yksikön kaikissa valmistusvaiheissa.

2.8 ”Ajoneuvotyypillä” tarkoitetaan moottoriajoneuvoja, jotka eivät poikkea toisistaan sellaisten sisäpuolisten järjestelyjen osalta, jotka voivat vaikuttaa hallintalaitteiden, merkkivalaisinten ja osoittimien tunnistamiseen ja hallintalaitteiden käyttöön.

2.9 ”Ajoneuvon hyväksynnällä” tarkoitetaan ajoneuvotyypin hyväksyntää hallintalaitteiden, merkkivalaisinten ja osoittimien asennustavan, graafisen asun, luettavuuden, värin ja kirkkauden osalta.

3. HYVÄKSYNNÄN HAKEMINEN

3.1 Ajoneuvon valmistajan tai tämän valtuutetun edustajan on tehtävä hakemus ajoneuvotyypin hyväksyntää varten hallintalaitteiden, merkkivalaisinten ja osoittimien määrittelyn osalta.

Hyväksyntähakemukseen on liitettävä seuraavat asiakirjat ja yksityiskohtaiset tiedot kolmena kappaleena:

3.2.1 ajoneuvotyypin kuvaus

3.2.2 luettelo tämän säännön taulukossa 1 määritetyistä yksiköistä, jotka ajoneuvon valmistaja on ilmoittanut hallintalaitteiksi, merkkivalaisimiksi tai osoittimiksi

3.2.3 hallintalaitteiden, merkkivalaisinten ja osoittimien symbolien graafinen asu ja

3.2.4 piirustukset ja/tai valokuvat, joissa esitetään hallintalaitteiden, merkkivalaisinten ja osoittimien sijoittelu ajoneuvossa.

3.3 Hyväksyntätestien suorittamisesta vastaavalle tekniselle tutkimuslaitokselle on toimitettava hyväksyttävää ajoneuvotyyppiä oleva ajoneuvo tai sen edustava osa, johon on asennettu kaikki kohdassa 3.2.2 tarkoitetut hallintalaitteet, merkkivalaisimet ja osoittimet.

4. HYVÄKSYNTÄ

4.1 Ajoneuvotyypille myönnetään tyyppihyväksyntä, jos tämän säännön perusteella hyväksyttäväksi toimitettu ajoneuvo täyttää tämän säännön vaatimukset.

4.2 Kullekin hyväksytylle tyypille on annettava hyväksyntänumero. Hyväksyntänumeron kahdesta ensimmäisestä merkistä (tällä hetkellä 00, kun sääntö on yhä alkuperäisessä muodossaan) käy ilmi muutossarja, joka sisältää hyväksynnän myöntämishetkellä voimassa olevat viimeisimmät sääntöön tehdyt tärkeät tekniset muutokset. Sama sopimuspuoli ei saa antaa samaa numeroa toiselle ajoneuvotyypille tai samalle ajoneuvotyypille, joka on varusteltu muilla kuin edellä 3.2.2 kohdassa tarkoitetussa luettelossa mainituilla laitteilla, ellei tämän säännön 6 kohdassa toisin määrätä.

4.3 Tätä sääntöä soveltaville vuoden 1958 sopimuksen sopimuspuolille on ilmoitettava tähän sääntöön perustuvasta ajoneuvotyypin tai osan hyväksynnän myöntämisestä, laajentamisesta tai epäämisestä taikka tuotannon lopettamisesta tämän säännön liitteessä 1 esitetyn mallin mukaisella lomakkeella.

Kaikkiin tämän säännön perusteella hyväksytyn ajoneuvotyypin mukaisiin ajoneuvoihin on hyväksyntälomakkeessa mainittuun paikkaan kiinnitettävä näkyvästi kansainvälinen hyväksyntämerkki. Tällainen kansainvälinen hyväksyntämerkki koostuu seuraavista osista:

4.4.1 E-kirjain ja hyväksynnän myöntäneen maan tunnusnumero (2) ympyrän sisällä;

4.4.2 tämän säännön numero, R-kirjain, viiva ja hyväksyntänumero, jotka sijaitsevat 4.4.1 kohdassa tarkoitetun ympyrän oikealla puolella.

4.5 Jos ajoneuvo on sellaisen ajoneuvotyypin mukainen, jolle on myönnetty hyväksyntä yhden tai useamman sopimukseen liitetyn säännön nojalla maassa, joka on myöntänyt hyväksynnän tämän säännön nojalla, 4.4.1 kohdassa tarkoitettua tunnusta ei tarvitse toistaa. Tällöin säännön ja hyväksynnän numerot sekä kaikkien muiden hyväksynnän perusteina (tämän säännön perusteella hyväksynnän myöntäneessä maassa) olevien sääntöjen lisäsymbolit on sijoitettava pystysarakkeisiin 4.4.1 kohdassa määritellyn symbolin oikealle puolelle.

4.6 Hyväksyntämerkin on oltava helposti luettavissa ja pysyvä.

4.7 Hyväksyntämerkki on sijoitettava valmistajan kiinnittämään ajoneuvon tyyppikilpeen tai sen lähelle.

4.8 Tämän säännön liitteessä 2 annetaan esimerkkejä hyväksyntämerkkien sijoittelusta.

5. VAATIMUKSET

Ajoneuvon, johon on asennettu taulukossa 1 mainittu hallintalaite, merkkivalaisin tai osoitin, on täytettävä tämän säännön vaatimukset kyseisen hallintalaitteen, merkkivalaisimen tai osoittimen sijainnin, tunnistamisen, värin ja valaistuksen osalta.

5.1 Sijainti

5.1.1 Hallintalaitteet, jotka on tarkoitettu ajoneuvon kuljettajan käyttöön ajon aikana, on sijoitettava siten, että kuljettaja voi käyttää niitä 5.6.2 kohdassa tarkoitetuissa olosuhteissa.

5.1.2 Merkkivalot ja osoittimet on sijoitettava siten, että ne ovat kuljettajan nähtävillä ja tunnistettavissa kohdissa 5.6.1 ja 5.6.2 tarkoitetuissa yö- ja päiväkäyttöoloissa. Merkkivalaisinten ja osoittimien ei tarvitse olla nähtävillä ja tunnistettavissa, kun ne eivät ole kytkettynä toimintaan.

5.1.3 Hallintalaitteiden, merkkivalaisimien ja osoittimien tunnisteet on sijoitettava niiden tarkoittamiin hallintalaitteisiin, merkkivalaisimiin ja osoittimiin tai niiden viereen. Kun kyseessä ovat monitoimintaiset hallintalaitteet, tunnusten ei tarvitse olla aivan vieressä. Niiden on kuitenkin oltava mahdollisimman lähellä hallintalaitetta.

5.1.4 Jos ajoneuvossa on merkkivalaisin, joka osoittaa matkustajan turvatyynyn olevan kytkettynä pois toiminnasta, sen on sijaittava 5.1.1, 5.1.2 ja 5.1.3 kohdan säännöksistä huolimatta ajoneuvon sisällä ja sekä kuljettajan että etumatkustajien istuinten H-pisteen etu- ja yläpuolella, kun istuimet ovat etumaisessa asennossaan. Merkkivalaisimen, joka ilmaisee etuistuimen matkustajille, että matkustajan puoleinen turvatyyny on kytketty pois, on oltava kuljettajan ja etumatkustajien nähtävillä kaikissa ajo-olosuhteissa.

5.2 Tunnistaminen

5.2.1 Taulukon 1 sarakkeessa 3 tarkoitettujen hallintalaitteiden, merkkivalaisimien ja osoittimien tunnuksina on käytettävä taulukon 1 sarakkeessa 2 annettuja symboleja. Tämä vaatimus ei koske äänimerkinantolaitteen hallintalaitteita, jos äänimerkinantolaitetta käytetään kapealla rengastyyppisellä hallintalaitteella tai hihnalla. Mikäli muiden kuin taulukossa 1 lueteltujen hallintalaitteiden, merkkivalaisinten ja osoittimien tunnuksena käytetään symboleja, on suositeltavaa käyttää tähän tarkoitukseen standardissa ISO 2575:2000 tarkoitukseen osoitettuja symboleja, jos tällainen symboli on käytettävissä ja se on kyseiseen sovellukseen sopiva.

5.2.2 Niiden hallintalaitteiden, merkkivalaisinten ja osoittimien tunnistamiseen, jotka eivät sisälly taulukkoon 1 tai standardiin ISO 2575:2000, valmistaja voi käyttää itse suunnittelemaansa symbolia. Tällaiseen symboliin voi sisältyä kansainvälisesti tunnustettuja kirjain- tai numeromerkintöjä. Kaikkien käytettävien symboleiden on oltava standardin ISO 2575:2000 kohdassa 4 vahvistettujen suunnitteluperiaatteiden mukaisia.

5.2.3 Taulukossa 1 tai standardissa ISO 2575:2000 annettujen symboleiden yhteydessä voidaan selkeyden niin edellyttäessä käyttää lisäsymboleita.

5.2.4 Valmistajan käyttämät lisä- tai täydentävät symbolit eivät saa aiheuttaa sekaannusta mihinkään tässä säännössä määritettyyn symboliin nähden.

5.2.5 Jos saman toiminnon hallintalaite, merkkivalaisin tai osoitin on yhdistetty, tällainen yhdistelmä voidaan osoittaa yhdellä symbolilla.

5.2.6 Lukuun ottamatta 5.2.9 kohdan säännöksiä kaikkien taulukossa 1 tai standardissa ISO 2575:2000 lueteltujen merkkivalaisinten, osoittimien ja hallintalaitteiden on oltava kuljettajan havaintokenttään nähden pystyasennossa. Jos kyseessä on kierrettävä hallintalaite, tätä kohtaa sovelletaan hallintalaitteeseen, kun se on kytkettynä pois toiminnasta.

Seuraavien tunnisteiden ei tarvitse olla kuljettajan havaintokenttään nähden pystyasennossa:

5.2.7.1 äänimerkinantolaitteen hallintalaite

5.2.7.2 ohjauspyörään sijoitetut hallintalaitteet, merkkivalaisimet ja osoittimet, kun ohjauspyörä on sellaisessa asennossa, että moottoriajoneuvo ei kulje suoraan eteenpäin ja

5.2.7.3 kaikki kierrettävät hallintalaitteet, joissa ei ole pois kytkettyä asentoa.

5.2.8 Ajoneuvon automaattisen nopeudensäätöjärjestelmän (vakionopeus) kaikissa hallintalaitteissa sekä lämmitys- ja ilmastointijärjestelmän kaikissa hallintalaitteissa on oltava kunkin tällaisen järjestelmän jokaista toimintoa vastaava tunnus.

5.2.9 Jos ajoneuvoon on asennettu hallintalaitteita, joilla säädellään jonkin järjestelmän toimintaa jatkuvalla säätöalueella, kunkin tällaisen toiminnon säätöalueiden rajat on osoitettava tunnuksin.

Jos lämpötilan säätöalueen rajojen osoittamiseen käytetään värikoodeja, kuuma raja on osoitettava punaisella värillä ja kylmä raja sinisellä värillä. Jos toiminnon tila tai raja osoitetaan osoittimella, joka on erillään kyseisen toiminnon hallintalaitteesta eikä ole sen vieressä, sekä hallintalaite että osoitin on erikseen varustettava tunnisteilla 5.1.3 kohdan mukaisesti.

5.3 Valaistus

5.3.1 Ne hallintalaitteiden tunnukset, joiden kohdalla taulukon 1 sarakkeessa 4 on sana ”kyllä”, on voitava valaista aina, kun etu- ja takavalaisimet ovat käytössä. Tämä ei koske lattiaan, lattiakonsoliin, ohjauspyörään tai ohjauspylvääseen taikka tuulilasin yläosaan sijoitettuja hallintalaitteita eikä lämmitys- ja ilmastointijärjestelmän hallintalaitteita, jos järjestelmä ei ohjaa ilmaa suoraan tuulilasiin.

5.3.2 Osoittimet ja niiden tunnukset, joiden kohdalla taulukon 1 sarakkeessa 4 on sana ”kyllä”, on valaistava aina, kun laite, jolla käynnistetään ja/tai pysäytetään moottori, on asennossa, jossa moottorin toiminta on mahdollista ja etu- ja takavalaisimet ovat kytkettyinä.

5.3.3 Osoittimia, niiden tunnuksia ja hallintalaitteiden tunnuksia ei tarvitse valaista, kun ajovaloja väläytetään tai niitä käytetään päiväsaikaan huomiovaloina.

5.3.4 Valmistaja voi halutessaan mahdollistaa minkä hyvänsä hallintalaitteen, osoittimen tai niiden tunnuksen valaisemisen milloin hyvänsä.

5.3.5 Merkkivalaisin saa lähettää valoa vain virhetoiminnan tai ajoneuvon sellaisen tilan ilmaisemiseksi, jota varten se on suunniteltu, tai lampun testauksen aikana.

5.3.6 Merkkivalaisimien valaistuskirkkaus

Merkkivalaisimet ja niiden tunnukset on voitava saada kuljettajan nähtäviksi ja tunnistettaviksi kaikissa ajo-olosuhteissa.

5.4 Väri

Kunkin taulukossa 1 luetellun merkkivalaisimen valon värin on oltava kyseisen taulukon sarakkeen 5 mukainen.

5.4.1.1 Alaviitteellä 18 merkityt symbolit, jotka on asennettu ajoneuvoon taulukon 1 mukaisesti ja joiden väri on sarakkeen 5 mukainen, voidaan kuitenkin näyttää muun värisinä muun merkityksen välittämiseksi noudattaen standardin ISO 2575:2004 kohdassa 5 esitettyjä yleisiä värikoodeja.

5.4.2 Osoittimet ja merkkivalaisimet sekä hallintalaitteiden ja osoittimien tunnukset, joita ei ole lueteltu taulukossa 1, voivat olla väriltään valmistajan valitsemia. Väri ei saa kuitenkaan häiritä tai estää minkään taulukossa 1 luetellun merkkivalaisimen, hallintalaitteen tai osoittimen tunnistamista. Väri on valittava standardin ISO 2575:2000 kohdassa 5 annettujen suuntaviivojen mukaisesti.

5.4.3 Merkkivalon, hallintalaitteen tai osoittimen tunnistamista varten käytettyjen symbolien on selvästi erotuttava taustastaan.

5.4.4 Symbolin tummennettu osa voidaan esittää myös ääriviivoin.

5.5 Yhteinen alue useiden eri tietojen näyttämistä varten

Mistä tahansa lähteestä tulevien tietojen esittämiseen voidaan käyttää yhteistä aluetta seuraavin edellytyksin:

5.5.1.1 Yhteisen alueen merkkivalaisimet ja osoittimet antavat tarvittavat tiedot minkä tahansa taustaedellytyksen toteutumisesta.

Kun taustaedellytykset ovat voimassa kahden tai useamman merkkivalaisimen toiminnalle, tietojen on joko

5.5.1.2.1 toistuttava automaattisesti peräkkäin tai

5.5.1.2.2 ne on osoitettava näkyvin keinoin ja kuljettajan on voitava valita ne katselua varten 5.6.2 kohdan edellytysten mukaisesti.

5.5.1.3 Jarrujärjestelmän toimintahäiriön, kaukovalaisimen, suuntavalaisimen ja turvavyön merkkivaloja ei saa näyttää yhteisellä alueella.

5.5.1.4 Jos jarrujärjestelmän toimintahäiriön, kaukovalaisimen, suuntavalaisimen tai turvavyön merkkivalo näkyy yhteisellä alueella, sen on syrjäytettävä kaikki muut tällaisen yhteisen alueen symbolit, kun sen toiminnan taustaedellytys on olemassa.

5.5.1.5 Jarrujärjestelmän toimintahäiriön, kaukovalaisimen, suuntavalaisimen ja turvavyön merkkivaloja lukuun ottamatta tiedot voivat olla poistettavissa automaattisesti tai kuljettajan toimilla.

5.5.1.6 Ellei erityissäännössä toisin määrätä, merkkivalaisinten värivaatimukset eivät koske yhteisellä alueella näkyviä merkkivaloja.

5.6 Edellytykset

5.6.1 Kuljettaja on sopeutunut ympäristön valaistusoloihin.

5.6.2 Ajoneuvon kolariturvajärjestelmä on käytössä valmistajan ohjeiden mukaisesti säädettynä, ja kuljettaja voi vapaasti liikkua järjestelmän asettamissa rajoissa.

6. AJONEUVOTYYPIN TAI HALLINTALAITTEIDEN, MERKKIVALAISIMIEN JA OSOITTIMIEN OMINAISUUKSIEN MUUTOKSET SEKÄ HYVÄKSYNNÄN LAAJENTAMINEN

Kaikista ajoneuvotyypin tai hallintalaitteita, merkkivalaisimia ja osoittimia koskevien määrittelyjen muutoksista tai 3.2.2 kohdassa tarkoitetun luettelon muutoksista on ilmoitettava kyseisen ajoneuvotyypin hyväksyneelle hallinnolliselle yksikölle. Hallinnollinen yksikkö voi tämän jälkeen

6.1.1 katsoa, että tehdyillä muutoksilla ei todennäköisesti ole olennaisia kielteisiä vaikutuksia ja että ajoneuvo täyttää yhä vaadittavat edellytykset, tai

6.1.2 vaatia arvioinnin suorittamisesta vastaavalta tekniseltä tutkimuslaitokselta uuden arviointikertomuksen.

6.2 Hyväksynnän vahvistamisesta tai epäämisestä ja tehdyistä muutoksista on ilmoitettava 4.3 kohdan mukaisella menettelyllä tätä sääntöä soveltaville sopimuksen osapuolille.

6.3 Hyväksynnän laajentamisen myöntävän toimivaltaisen viranomaisen on annettava kullekin laajentamista koskevalle ilmoituslomakkeelle sarjanumero ja ilmoitettava asiasta muille tätä sääntöä soveltaville vuoden 1958 sopimuksen osapuolille tämän säännön liitteessä 1 esitetyn mallin mukaisella ilmoituslomakkeella.

7. TUOTANNON VAATIMUSTENMUKAISUUS

Tuotannon vaatimustenmukaisuuden testausmenettelyjen on oltava sopimuksen lisäyksen 2 (E/ECE/324-E/ECE/TRANS/505/Rev.2) mukaisia ja täytettävä seuraavat vaatimukset:

7.1 Tämän säännön mukaisesti hyväksyttävä ajoneuvo on valmistettava siten, että se vastaa hyväksyttyä tyyppiä ja täyttää edellä olevan 5 kohdan vaatimukset.

7.2 Tyyppihyväksynnän myöntänyt toimivaltainen viranomainen saa milloin tahansa tarkastaa kussakin tuotantoyksikössä sovellettavat vaatimustenmukaisuuden valvontamenetelmät. Tarkastukset on tavanomaisesti suoritettava kerran kahdessa vuodessa.

8. SEURAAMUKSET VAATIMUSTENMUKAISUUDESTA POIKKEAVASTA TUOTANNOSTA

8.1 Ajoneuvotyypille tämän säännön mukaisesti myönnetty hyväksyntä voidaan peruuttaa, jos vaatimukset eivät täyty tai jos hyväksyntämerkillä varustettu ajoneuvo ei vastaa hyväksyttyä tyyppiä.

8.2 Jos tätä sääntöä soveltava sopimuksen osapuoli peruuttaa aiemmin myöntämänsä hyväksynnän, sen on ilmoitettava tästä välittömästi muille tätä sääntöä soveltaville sopimuspuolille tämän säännön liitteessä 1 annetun esimerkin mukaisella lomakkeella.

9. TUOTANNON LOPETTAMINEN

Jos hyväksynnän haltija lopettaa kokonaan tämän säännön perusteella hyväksytyn ajoneuvotyypin valmistamisen, hyväksynnän haltijan on ilmoitettava tästä hyväksynnän myöntäneelle viranomaiselle. Ilmoituksen saatuaan viranomaisen on ilmoitettava asiasta muille tätä sääntöä soveltaville sopimuksen osapuolille tämän säännön liitteessä 1 annetun esimerkin mukaisella lomakkeella.

10. HYVÄKSYNTÄTESTEISTÄ VASTAAVIEN TEKNISTEN TUTKIMUSLAITOSTEN SEKÄ HALLINNOLLISTEN YKSIKÖIDEN NIMET JA OSOITTEET

Tätä sääntöä soveltavien vuoden 1958 sopimuksen osapuolien on ilmoitettava Yhdistyneiden Kansakuntien sihteeristölle hyväksyntätestien suorittamisesta vastaavien teknisten tutkimuslaitosten sekä niiden hallinnollisten yksiköiden nimet ja osoitteet, jotka myöntävät hyväksynnät ja joille lomakkeet todistukseksi muissa maissa myönnetystä hyväksynnästä taikka hyväksynnän laajentamisesta, epäämisestä tai peruuttamisesta on toimitettava.

11. SIIRTYMÄSÄÄNNÖKSET

11.1 Tämän säännön voimaantulopäivän jälkeen tätä sääntöä soveltavat sopimuspuolet eivät saa

a) evätä tämän säännön mukaista ajoneuvotyypin ECE-hyväksyntää,

b) kieltää ajoneuvotyypin myyntiä tai käyttöönottoa hallintalaitteiden, merkkivalaisimien ja osoittimien ominaisuuksien osalta,

jos ajoneuvo täyttää tämän säännön vaatimukset.

11.2 Kahden vuoden ajan tämän säännön voimaantulon jälkeen tätä sääntöä soveltavat sopimuksen osapuolet eivät saa evätä ajoneuvotyypin kansallista hyväksyntää hallintalaitteiden, merkkivalaisimien ja osoittimien ominaisuuksien osalta, jos ajoneuvotyyppi ei vastaa tämän säännön vaatimuksia.

Taulukko 1

Symbolit, niiden valaistus ja värit

(1) Luokat M ja N ajoneuvojen rakennetta koskevan konsolidoidun päätöslauselman (R.E.3) liitteen 7 määritelmän mukaisesti (asiakirja TRANS/WP.29/78/Rev.1/Amend.2 sellaisena kuin se on viimeksi muutettuna muutoksella Amend.4).

(2) 1 Saksa, 2 Ranska, 3 Italia, 4 Alankomaat, 5 Ruotsi, 6 Belgia, 7 Unkari, 8 Tšekin tasavalta, 9 Espanja, 10 Jugoslavia, 11 Yhdistynyt kuningaskunta, 12 Itävalta, 13 Luxemburg, 14 Sveitsi, 15 (antamatta), 16 Norja, 17 Suomi, 18 Tanska, 19 Romania, 20 Puola, 21 Portugali, 22 Venäjän federaatio, 23 Kreikka, 24 Irlanti, 25 Kroatia, 26 Slovenia, 27 Slovakia, 28 Valkovenäjä, 29 Viro, 30 (antamatta), 31 Bosnia ja Herzegovina, 32 Latvia, 33 (antamatta), 34 Bulgaria, 35 (antamatta), 36 Liettua, 37 Turkki, 38 (antamatta), 39 Azerbaidžan, 40 entinen Jugoslavian tasavalta Makedonia, 41 (antamatta), 42 Euroopan yhteisö (jäsenvaltiot myöntävät hyväksynnät omilla ECE-tunnuksillaan), 43 Japani, 44 (antamatta), 45 Australia, 46 Ukraina, 47 Etelä-Afrikka, 48 Uusi Seelanti, 49 Kypros, 50 Malta ja 51 Korean tasavalta. Tätä seuraavia numeroita annetaan muille maille aikajärjestyksessä sitä mukaa, kuin ne ratifioivat moottoriajoneuvojen varusteiden ja osien hyväksymisehtojen yhdenmukaistamista ja hyväksymisien vastavuoroista tunnustamista koskevan sopimuksen tai liittyvät siihen, ja Yhdistyneiden Kansakuntien pääsihteeri ilmoittaa näin annetuista numeroista sopimuksen sopimuspuolille.

(3) Symbolin ääriviivoin rajatut alueet voidaan esittää myös tummennettuina kuvioina.

(4) Tähän sääntöön sisältyvät symbolit ovat olennaisilta osin samanlaiset kuin standardissa ISO 2575:2000 kuvatut symbolit. Standardissa ISO 2575:2000 määritetyt mittakaavasuhteet on säilytettävä.

(5) Nuolipari muodostaa yhden symbolin. Jos hallintalaitteet tai merkkivalaisimet vasemmalle ja oikealle kääntymistä varten toimivat toisistaan riippumatta, kahta nuolta voidaan kuitenkin pitää erillisinä symboleina ja ne voidaan asetella tämän mukaisesti.

(6) Ei edellytetä, jos kääntymistä osoittavat nuolet, jotka muutoin toimivat toisistaan riippumatta, vilkkuvat yhtäaikaisesti hätävilkun merkkivalaisimena.

(7) Moottorin öljynpaineen symbolin ja moottorin jäähdytysnesteen lämpötilan symbolin yhdistäminen samaan merkkivalaisimeen on sallittua.

(8) Erillistä tunnusta ei edellytetä, jos toiminto on yhdistetty valaisimien pääkytkimeen.

(9) Jos turvatyynyn toimintahäiriön osoittamiseen käytetään yhtä merkkivalaisinta, on käytettävä turvatyynyn toimintahäiriön symbolia (22).

(10) Sopimuspuolet, jotka tämän säännön voimaantulopäivänä sallivat tai edellyttivät tekstin käyttämistä tämän toiminnon osalta, voivat kuudenkymmenen kuukauden ajan tämän säännön voimaantulopäivästä alkaen tässä määrättyjen symbolien lisäksi edelleen sallia kyseisen tekstin tai edellyttää sitä maahan rekisteröitävissä ajoneuvoissa.

(11) Jos yhtä merkkivalaisinta käytetään jarrujärjestelmän useamman kuin yhden tilan osoittamiseen, on käytettävä jarrujärjestelmän toimintahäiriön symbolia.

(12) Kirjain D voidaan korvata tai sitä voidaan täydentää muilla aakkosnumeerisilla merkeillä tai symboleilla, jotka valmistaja on valinnut muiden valintatilojen osoittamiseen.

(13) Käytetään, kun moottorin hallinta on erotettu avainlukitusjärjestelmästä.

(14) Ei edellytetä, jos laitepaneelin valot syttyvät automaattisesti, kun valaisimien pääkytkin aktivoidaan.

(15) Voidaan käyttää symboleja, joissa on neljä tai viisi viivaa.

(16) Kirjaintunnus voidaan esittää pien- tai suuraakkosin.

(17) Kirjaintunnus on esitettävä pienaakkosin. Jos yksikkönä on maili, voidaan käyttää lyhennettä.

(18) Lisäksi jompaakumpaa rengaspaineen merkkivaloa voidaan käyttää rengaspaineen seurantajärjestelmän virhetoiminnan osoittamiseen.

(19) Esitetty ajoneuvon ääriviivakuva on suositus. Muunlaisia kuvia voidaan käyttää ajoneuvon todellisen muodon esittämiseksi tarkemmin.

(20) Symboli voidaan näyttää muun kuin sarakkeessa 5 määritellyn värisenä muiden merkitysten esittämiseksi noudattaen ISO-standardin 5 kohdassa vahvistettuja värikoodeja.

(21) Käynnistys- ja sammutustoiminnot voivat olla yhdistetty samaan hallintalaitteeseen. Symbolien vaihtoehtona voidaan käyttää tekstiä ”START” ja/tai ”STOP” tai symbolin ja tekstin yhdistelmää. Teksti voidaan esittää pien- tai suuraakkosin.

LIITE 1 ILMOITUS (Enimmäiskoko: A4 (210 × 297 mm)) ( 1 ) Antaja: Viranomaisen nimi: … … … Aihe Ajoneuvotyypin (2): HYVÄKSYNNÄN MYÖNTÄMINEN HYVÄKSYNNÄN LAAJENTAMINEN HYVÄKSYNNÄN EPÄÄMINEN HYVÄKSYNNÄN PERUUTTAMINEN TUOTANNON LOPETTAMINEN moottoriajoneuvojen hallintalaitteiden, merkkivalaisinten ja osoittimien sijainnin ja tunnistamisen osalta säännön nro 121 mukaisesti Hyväksyntänumero: … Laajennuksen numero: … 1. Ajoneuvon kauppanimi tai merkki: … 2. Valmistajan ajoneuvotyypille antama nimi: … 3. Valmistajan nimi ja osoite: … 4. Tarvittaessa valmistajan edustajan nimi ja osoite: … 5. Hyväksyntähakemuksen päiväys: … 6. Hyväksyntätesteistä vastaava tekninen tutkimuslaitos: … 7. Testausselosteen päiväys: … 8. Testausselosteen numero: … 9. Lyhyt kuvaus: Ajoneuvon hallintalaitteet, merkkivalaisimet ja osoittimet Vaatimustenmukaisuus: 9.1. kyllä/ei (2) 9.2. kyllä/ei (2) … kyllä/ei (2) 10. Huomautukset … … … … 11. Hyväksyntämerkin sijainti: … 12. Laajentamisen peruste(et) (tarvittaessa): … … 13. Hyväksyntä myönnetty/evätty/laajennettu/peruutettu (2) 14. Paikka: … 15. Päiväys: … 16. Allekirjoitus: … 17. Seuraavat asiakirjat, joissa on edellä mainittu hyväksyntänumero, ovat pyynnöstä saatavilla: … … (1) Hyväksynnän myöntäneen, laajentaneen, evänneen tai peruuttaneen maan tunnusnumero (ks. säännössä olevat hyväksyntää koskevat määräykset). (2) Tarpeeton viivataan yli.